Nedeljko Barnić
<s>Nedeljko Barnić Žarki (Melenci, kod Velikog Bečkereka, 13. septembar 1922 — Bagljaš, kod Velikog Bečkereka, 13. septembar 1944), učesnik Narodnooslobodilačke borbe i narodni heroj Jugoslavije.</s>

<s>Biografija 
Rođen je 13. septembra 1922. godine u Melencima.</s><s>Simpatizer je radničkog pokreta od pre Drugog svetskog rata.</s><s>Aprila 1941. godine zajedno sa jednom grupom mladića iz njegovog sela, prijavio se dobrovoljno u vojsku.</s>

<s>Posle kapitulacije Kraljevine Jugoslavije sakupljao je oružje i municiju i učestvovao u pripremama za oružani ustanak.</s><s>Tada je primljen u članstvo Saveza komunističke omladine Jugoslavije.</s>

<s>Zbog veza sa tek formiranim Melenačkim partizanskim odredom, bio je avgusta 1941. uhapšen kao saradnik NOP-a i zadržan kao talac.</s><s>Sa još dva omladinca pobegao je iz zatvora i stupio u Melenački odred.</s><s>Tu je ubrzo zapažen po junaštvu.</s><s>U jesen iste godine ranjen je u okolini Petrovgrada, pri pokušaju Odreda da se probije u Srbiju.</s><s>Posle ozdravljenja, nastavio je ilagalni politički rad u Melencima.</s>

<s>U leto 1943. godine ušao je u sastav Severnobanatskog partizanskog odreda, koji je formiran u Banatskom Karađorđevu.</s><s>Septembra iste godine, sa većom grupom boraca, prešao je u Srem, s zadatkom da uspostavi vezu Banata sa Glavnim štabom i Pokrajinskim komitetom KPJ za Vojvodinu.</s><s>Posle prelaska Dunava, kod sela Surduka, 17. septembra, naišao je na članove Glavnog štaba NOV i PO Vojvodine, koji su ga uputili na diverzanstki kurs.</s><s>Posle završenog kursa, Nedeljko je bio u diverzantskoj četi Glavnog štaba Vojvodine i učestvovao u mnogim akcijama u Sremu.</s>

<s>Početkom aprila 1944. godine vratio se u Banat, gde je u julu organizovao diverzantsku četu u Severnobačkom partizanskom odredu.</s><s>U jednoj akciji, prilikom montiranja mine, izgubio je ruku, ali se na lični zahtev vratio u Odred, gde je obavljao dužnost obaveštajnog oficira.</s>

<s>Zarobljen je, od strane Nemaca, 3. septembra 1944. godine u okolini sela Kumana.</s><s>Potom je prebačen u Veliki Bečkerek, gde je posle svirepog mučenja, ubijen tako što je živ zakopan u pesak i ostavljen da izdahne na suncu.</s>

<s>Ukazom predsednika Federativne Narodne Republike Jugoslavije Josipa Broza Tita, 7. jula 1953. godine, proglašen je za narodnog heroja.</s>

<s>O njegovom životu je 1970. godine snimljen igrani film Žarki, u kome njegovu ulogu tumaći Jovan Janićijević Burduš.</s>

<s>Literatura 
 
 Milan Inđić: „Djeca heroji“, Dom štampe, Zenica, 1985. godine</s>

<s>Jugoslavenski partizani
Narodni heroji Jugoslavije
Vojvodina u Narodnooslobodilačkoj borbi
Biografije, Zrenjanin</s>

